钦定古今图书集成/明伦汇编/闺媛典/第365卷 > 《氓六章》
## 钦定古今图书集成/明伦汇编/闺媛典/第365卷 > 《氓六章》

淫妇为人所弃，而自叙其事，以道其悔恨之意。

氓之蚩蚩，“抱布贸丝。匪来贸丝，来即我谋。送子涉淇，
至于顿丘。匪我愆期，子无良媒。将子无怒，秋以为期。”
〈赋也〉

乘彼垝垣，以望复关。不见复关，泣涕涟涟。既见复关，
载笑载言。尔卜尔筮，体无咎言。“以尔车来，以我贿迁。”
〈赋也〉“桑之未落，其叶沃若。于嗟鸠兮，无食桑椹。于嗟女兮！
无与士耽。”士之耽兮，犹可说也。女之耽兮，不可说也。
〈比而兴也〉

桑之落矣，其黄而陨。自我徂尔，三岁食贫。淇水汤汤，
渐车帷裳。女也不爽，士贰其行。士也罔极，二三其德。
〈比也〉

“三岁为妇，靡室劳矣。夙兴夜寐”，靡有朝矣。言既遂矣，
至于暴矣。兄弟不知，咥其笑矣。静言思之，躬自悼矣。
〈赋也〉

及尔偕老，老使我怨。淇则有岸，隰则有泮。《总角》之宴，
言笑晏晏。信誓旦旦，不思其反。反是不思，亦已焉哉！
〈赋而兴也〉